Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την από μέρους της Ευρωπαϊκής Κοινότητας υπογραφή της σύμβασης του Συμβουλίου της Ευρώπης σχετικά με την επικοινωνία με τα τέκνα

(υποβάλλεται την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η σύμβαση σχετικά με την επικοινωνία με τα τέκνα ("η σύμβαση επικοινωνίας") εγκρίθηκε στις 3 Μαΐου 2002 στο Βίλνιους, Λιθουανία, από την Επιτροπή Υπουργών του Συμβουλίου της Ευρώπης. Η σύμβαση επικοινωνίας αποσκοπεί στην ενίσχυση του θεμελιώδους δικαιώματος των τέκνων, των γονέων τους και άλλων ατόμων που έχουν οικογενειακούς δεσμούς με αυτά, να διατηρούν τακτική επικοινωνία. Για το σκοπό αυτό, η εν λόγω σύμβαση (α) θεσπίζει γενικές αρχές που πρέπει να εφαρμόζονται στις αποφάσεις που αφορούν την επικοινωνία, (β) προβλέπει κατάλληλες διασφαλίσεις και εγγυήσεις προκειμένου να εξασφαλίζεται η ορθή εκτέλεση της επικοινωνίας και η άμεση επιστροφή του τέκνου μετά τη λήξη της περιόδου επικοινωνίας, (γ) καθιερώνει συνεργασία μεταξύ των αρμόδιων αρχών με σκοπό τη βελτίωση και προώθηση της διασυνοριακής επικοινωνίας.

Η σύμβαση επικοινωνίας θα είναι ανοικτή για υπογραφή στο Στρασβούργο, Γαλλία, στις 14 Οκτωβρίου 2002 με την ευκαιρία της 6ης Ευρωπαϊκής Διάσκεψης για το οικογενειακό δίκαιο.

Το άρθρο 22 παράγραφος 1 της σύμβασης επικοινωνίας επιτρέπει την προσχώρηση της Κοινότητας σε αυτήν.

Η σύμβαση επικοινωνίας θα συμβάλει στην επίτευξη των στόχων των ισχυόντων και μελλοντικών κοινοτικών κανόνων στον τομέα της αναγνώρισης και εκτέλεσης των αποφάσεων σε υποθέσεις γονικής μέριμνας. Κατά συνέπεια, η Επιτροπή προτείνει την υπογραφή της σύμβασης επικοινωνίας από την Κοινότητα, με την επιφύλαξη πιθανούς σύναψης σε μεταγενέστερη ημερομηνία.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την από μέρους της Ευρωπαϊκής Κοινότητας υπογραφή της σύμβασης του Συμβουλίου της Ευρώπης σχετικά με την επικοινωνία με τα τέκνα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 61 στοιχείο γ) σε συνδυασμό με το άρθρο 300 παράγραφος 2 πρώτο εδάφιο,

την πρόταση της Επιτροπής [1],

[1] ΕΕ C..., σ. ...

Εκτιμώντας τα εξής:

(1) Η σύμβαση σχετικά με την επικοινωνία με τα τέκνα, η οποία εγκρίθηκε στις 3 Μαΐου 2002 από την Επιτροπή Υπουργών του Συμβουλίου της Ευρώπης, συμβάλλει σημαντικά στην ενίσχυση του θεμελιώδους δικαιώματος των τέκνων, των γονέων τους και άλλων ατόμων που έχουν οικογενειακούς δεσμούς με αυτά, να διατηρούν τακτική επικοινωνία. Συνεπώς, είναι ευκταίο οι διατάξεις της εν λόγω σύμβασης να τεθούν σε εφαρμογή το συντομότερο δυνατόν.

(2) Η σύμβαση θα είναι ανοικτή για υπογραφή στο Στρασβούργο, Γαλλία, στις 14 Οκτωβρίου 2002.

(3) Το άρθρο 22 παράγραφος 1 της σύμβασης επιτρέπει την υπογραφή της από την Ευρωπαϊκή Κοινότητα.

(4) Η σύμβαση θα συμβάλει στην επίτευξη των στόχων των ισχυόντων και μελλοντικών κοινοτικών κανόνων στον τομέα της αναγνώρισης και εκτέλεσης των αποφάσεων σε υποθέσεις γονικής μέριμνας και καλύπτει θέματα κοινοτικής αρμοδιότητας.

ΑΠΟΦΑΣΙΖΕΙ:

Άρθρο μόνο

Με την επιφύλαξη πιθανούς σύναψης σε μεταγενέστερη ημερομηνία, ο Πρόεδρος του Συμβουλίου εξουσιοδοτείται να ορίσει το πρόσωπο που θα υπογράψει, εξ ονόματος της Ευρωπαϊκής Κοινότητας, τη σύμβαση του Συμβουλίου της Ευρώπης σχετικά με την επικοινωνία με τα τέκνα, η οποία εγκρίθηκε στις 3 Μαΐου 2002.

Βρυξέλλες, [...]

Για το Συμβούλιο

Ο Πρόεδρος